“พิชญ์” ลั่นไม่แปลง JAS-W3 มั่นใจการเงินแข็งแกร่ง จับตา! คลายล็อกกังวล “ไดลูชั่นฯ”
“พิชญ์” ลั่นไม่แปลง JAS-W3 มั่นใจการเงินแข็งแกร่ง จับตา! คลายล็อกกังวล “ไดลูชั่นฯ”
5 มิ.ย. 2563

นายพิชญ์ โพธารามิก ผู้ถือหุ้นใหญ่ บริษัท จัสมิน อินเตอร์เนชั่นแนล จำกัด (มหาชน) หรือ JAS เปิดเผยกับทีมข่าว “ข่าวหุ้นธุรกิจ” ว่า ตนเองตัดสินใจที่จะไม่ใช้สิทธิแปลงใบสำคัญแสดงสิทธิซื้อหุ้นสามัญของบริษัท ครั้งที่ 3 หรือ JAS-W3 ที่ถืออยู่จำนวนประมาณ 900 ล้านหน่วย ที่กำหนดใช้สิทธิ์ครั้งสุดท้ายในวันศุกร์ที่ 3 ก.ค. 2563 เนื่องจากปัจจุบัน งบการเงินงวดล่าสุดของ JAS แสดงให้เห็นว่าบริษัทมีสถานะกระแสเงินสดที่แข็งแกร่งอยู่แล้ว และการที่ไม่แปลง JAS-W3 จะทำให้ไม่ต้องมีการเพิ่มหุ้นใหม่เข้ามาซื้อขายในตลาดอีก ซึ่งจะส่งผลให้ตัวเลขกำไรต่อหุ้นปรับเพิ่มสูงขึ้น ตามทิศทางผลประกอบการในภาพรวมที่ตนคาดหวังว่าจะเติบโตขึ้น
ทั้งนี้  วันสุดท้ายที่ JAS-W3 สามารถซื้อขายใบสำคัญแสดงสิทธิ คือวันที่ 9 มิ.ย. 2563 กำหนดระยะเวลาการหยุดพักการซื้อขายใบสำคัญแสดงสิทธิ (การขึ้นเครื่องหมาย SP) เป็นวันที่ 10 มิ.ย.-3 ก.ค. 2563 และวันปิดสมุดทะเบียนเพื่อพักการโอนใบสำคัญแสดงสิทธิ เป็นวันที่ 12 มิ.ย.-3 ก.ค. 2563
ขณะที่ระยะเวลาแจ้งความจำนงในการใช้สิทธิ คือ วันที่ 18 มิ.ย.-2 ก.ค. 2563 (เฉพาะวันทำการ) เวลา 9.00 -15.30 น. และวันกำหนดการใช้สิทธิครั้งสุดท้ายเป็นวันที่ 3 ก.ค. 2563 โดยอัตราการใช้สิทธิ ใบสำคัญแสดงสิทธิ JAS-W3 1 หน่วย ต่อ หุ้นสามัญ 1.267 หุ้น ราคาการใช้สิทธิ 3.392 บาทต่อหุ้น
โดยเมื่อครบกำหนดอายุของใบสำคัญแสดงสิทธิในวันที่ 5 ก.ค. 2563 ใบสำคัญแสดงสิทธิ JAS-W3 จะพ้นสภาพจากการเป็นหลักทรัพย์จดทะเบียนในวันทำการถัดไป ซึ่งตรงกับวันที่ 7 ก.ค. 2563
ผู้สื่อข่าวรายงานว่า ในวันนี้ (5 มิ.ย. 63) ความเคลื่อนไหวราคาหุ้น JAS และ JAS-W3 ปรับตัวขึ้นร้อนแรง ตามแรงซื้อเก็งกำไรของนักลงทุน โดยราคาล่าสุด JAS อยู่ที่ 4.02 บาท บวกเพิ่มขึ้น 0.18 บาท หรือคิดเป็น 4.69% มูลค่าซื้อหนาแน่น 991.90 ล้านบาท
ขณะที่ JAS-W3 ล่าสุดราคาเคลื่อนไหวอยู่ 0.67 บาท บวกเพิ่มขึ้น 0.20 บาท หรือคิดเป็นเพิ่มขึ้น 42.55% มูลค่าซื้อขายหนาแน่น 66.90 ล้านบาท